b'\n_START_ARTICLE_\nNarvik\n_START_SECTION_\nNatur\n_START_PARAGRAPH_\nNarvik har en vakkert beliggende alpinbakke, Fagernesfjellet, hvor det er mulig \xc3\xa5 st\xc3\xa5 p\xc3\xa5 ski fra over 1000 moh til nesten  havniv\xc3\xa5, omkranset av Ofotfjorden.\n_START_SECTION_\nPolitikk\n_START_PARAGRAPH_\nNarvik har hatt 21 ordf\xc3\xb8rere siden det f\xc3\xb8rste kommunevalget i 1902. 15 av ordf\xc3\xb8rerne kommer fra Arbeiderpartiet. Byen har v\xc3\xa6rt styrt av Arbeiderpartiet kontinuerlig fra 1922 til 2011, og har v\xc3\xa6rt regnet som en bastion for partiet ettersom Arbeiderpartiet i 2011 hadde hatt makten i byen i til sammen 100 \xc3\xa5r. Sverre \xc3\x98verg\xc3\xa5rd er ordf\xc3\xb8reren som har sittet lengst, fra 1953 til 1967. Fra 1988 til 1999 satt Odd G. Andreassen. Karen Margrethe Kuvaas var i 2007 den f\xc3\xb8rste kvinnelige ordf\xc3\xb8reren i Narvik. Under valget i 2011 stilte redakt\xc3\xb8ren i Fremover, Roger Bergersen som Arbeiderpartiets listetopp, men tapte valget mot en borgerlig koalisjon, med Tore Nys\xc3\xa6ter (H) som ordf\xc3\xb8rer. Ved valget i 2015 ble Rune Edvardsen (Ap) valgt til ordf\xc3\xb8rer._NEWLINE_Kommunen var en del av Terra-skandalen fra 2007, noe som i ettertid preget b\xc3\xa5de kommune\xc3\xb8konomien og -politikken, og f\xc3\xb8rte til at Narvik havnet p\xc3\xa5 ROBEK-lista.\n_START_SECTION_\nNarvik i etterkrigstiden\n_START_PARAGRAPH_\nUnder slaget var Narvik i sentrum for verdensnyhetene, noe som f\xc3\xb8rte til at byen i de f\xc3\xb8rste ti\xc3\xa5rene etter krigen trolig var av Norges mest kjente byer i utlandet. Etter krigen ble byen gjenoppbygd og Narvik n\xc3\xb8t godt av den internasjonale h\xc3\xb8ykonjunkturen og skatteinntekter fra LKAB. P\xc3\xa5 1970- og 80-tallet ble byen rammet av nedbemanninger i byens hj\xc3\xb8rnesteinsbedrifter, LKAB og NSB._NEWLINE_I noen f\xc3\xa5 \xc3\xa5r p\xc3\xa5 1950-tallet var Narvik den st\xc3\xb8rste byen i Nord-Norge.'